春雪
作者：程顥
朝代：宋

paragraphs: 二月將臨尾，羣陰久退潜。
只知桃李艶，何復雪霜嫌。
密霰仍先集，飄霙忽散霑。
帯風成料峭，和雨作亷纖。
江漢初彌望，珠璣亦間兼。
片痕才著瓦，斜勢漸穿簾。
鳥化遼城鶴，途鋪越女縑。
落英時鬭舞，飛絮或同黏。
直把瓊瑶比，誰疑鵠鷺撏。
透肌錐共利，洒面刅爭銛。
寒怯開闈賞，光凝伴月覘。
價增樵市炭，興入酒家帘。
駐足銀粧履，昂頭玉裹髯。
如何欺煦律，重復困窮閻。
薪乏經朝備，衣因恃暖拈。
擷芳游女恨，憂歲老農占。
惜竹頻敲葉，愁花旋覆苫。
失權悲太皥，助虐有飛亷。
驟降初疑勇，旋消亦訝謙。
朔雲雖借便，水后可無厭。
縱任陰靈巧，難令木氣殱。
寒威徒自奮，春氣亦時添。
積勢方平壠，澌流已墜簷。
暗空猶沓沓，近地即佔佔。
遠水難遮面，髙峰不裹尖。
著墻聊畫粉，蓋地豈成鹽。
紈扇驚塵曀，崑崗認火炎。
端來薦融釋，空復助洳漸。
積潤終滋嫩，驚雷亦震淹。
東君莫惆悵，杲日待重瞻。